**2. sz. melléklet:**

**A teljeskörű iskolai egészségfejlesztés (a továbbaikban: TIE) mindennapi egészségfejlesztési tevékenységeihez a pedagógusoknak nyújtott számos segítség néhány fontos példája:**

**A TIE egészének megvalósulását támogatja:**

* A 2015. évben európai uniós forrásból 3,59 milliárd Ft támogatással került megvalósításra az a projekt[[1]](#footnote-1), melynek célja volt az általános iskolákban tanuló diákok egészségtudatos életvezetéshez szükséges kompetenciáinak fejlesztése, közösségépítő, egészségfejlesztési és testmozgás programok megvalósítása útján, valamint a programok megvalósításában részt vevő szakemberek tudás- és ismeretbővítése, attitűdformálása a program keretében kidolgozott módszertani alapokon. A program keretében az iskolák közötti kooperációra építő megyei szintű szabadidős közösségi programok („Hétpróbák”), valamint komplex testmozgás- és egészségfejlesztési programok kerültek megvalósításra 288 köznevelési intézményben, 1061 segítő szakember (926 pedagógus, 73 védőnő, 55 megyei koordinátor, 7 regionális koordinátor) közreműködésével, 30903 diák került bevonásra, akik közül legalább 9.271 fő hátrányos helyzetű.
* A TIE egészét segítette számos elektronikusan elérhető gyakorlati anyaggal és honlapcímmel a 2016. évben az Egészségügyért és a Köznevelésért Felelős Államtitkárságok által közösen kiadott, az Oktatási Hivatal által a 2016. év áprilisban minden iskolaigazgatónak kiküldött TIE-ajánlás (<http://egeszseg.hu/teljeskoru-iskolai-egeszsegfejlesztes-a-mindennapokban.html>).
* A TIE eddigi megvalósulását felmérni hivatott kérdőív (2020. január).
* 2019. szeptember 25-én a WHO az EMMI-vel együttműködésben workshopot rendezett, melynek célja volt a magyar népegészségügyi **Partneri Együttműködés** létrehozása, elindítása. A népegészségügyet és a kapcsolódó szakterületeket képviselő részvevők egyetértettek abban, hogy **csak** **komplex**, azaz a széleskörű részvételre alapuló, országos, regionális és helyi szinten megvalósuló, többféle, az egészségmagatartásra és az életkörülményekre egyaránt ható beavatkozások alkalmazása **javíthatja a lakosság egészségét**. Megállapítást nyert az is, hogy a részvevők egyhangúan támogatják és részt vennének a WHO és az EMMI által közösen javasolt projekt megvalósításában, melynek témája **a gyermekek egészségét javító komplex népegészségügyi fejlesztési projekt megvalósítása, ami közvetve előmozdítaná a magyar népegészségügy rendszerszintű megújítását. Ebben a projektben az egyik fontos cselekvési terület a köznevelési intézmények TIE-munkájának segítése.**

**TIE I. egészségfejlesztési alaptevékenységét, az egészséges táplálkozást segíti:**

* Magyar Dietetikusok Országos Szövetsége által megvalósított programok.
* Országos Gyógyszerészeti és Élelmezéstudományi Intézet által megvalósított programok.
* Iskolakert kialakításához, műveléséhez az Agrárminisztérium, vagy az EMMI háttérintézményei részéről nyújtott segítség.
* Az Egészségfejlesztési Irodák (a továbbiakban: EFI) segítő tevékenységei.

**TIE II. egészségfejlesztési alaptevékenységét, a mindennapos testnevelést és egyéb testmozgást segíti:**

* Magyar Diáksport Szövetség programjai a testnevelők módszereinek fejlesztésére.
* Sportegyesületek és iskolák között megvalósuló együttműködések.
* A különböző sportágakat a testnevelésben megjelenítő számos kerettanterv.
* *„A T.E.S.I. 2020 – Testnevelés az Egészségfejlesztésben Stratégiai Intézkedések”* című szakpolitikai stratégia meghatározza a minőségi testnevelés magyarországi kialakításához és megvalósításához szükséges környezeti feltételek elérését biztosító útvonaltervet.
* Nemzeti Köznevelési Infrastruktúra Fejlesztési Program, mely keretében 2014-től nagyszabású uszoda és tornaterem fejlesztés kezdődött.
* A gerinc egészséges fejlődését, a felnőttkori porckopásos gerincbetegségek prevencióját szolgáló számos segédanyag testnevelők részére, az EFI segítő tevékenységei.

**TIE III. egészségfejlesztési alaptevékenységét, a lelki egészséget elősegítő pedagógiai módszerek és a művészetek alkalmazását segíti:**

* Komplex Alapprogram (alprogramjaiban a lelki egészséget elősegítő pedagógiai módszerek kerülnek előtérbe)
* Mentális Alap Program keretében a pedagógusok mentálhigiénés továbbképzése történik, mely a pedagógusok személyiségének fejlődését, a személyközpontú kommunikáció, illetve pedagógia módszerét, és a szakmai együttműködést kapcsolja össze.
* Lemorzsolódás csökkentését célzó programok (amennyiben a pedagógiai módszerek megújítását célozzák).
* Digitális oktatási módszerek (mivel ezekben a csoportos feladat-megoldások kitűnően előtérbe kerülhetnek).
* A lelki egészség elősegítését szolgáló beavatkozások, ha nem egyszeri programként jelennek meg, hanem beépülnek a mindennapi pedagógiai munkába, pl:
* KIVA program (ha beépül a mindennapi pedagógiai munkába)
* ENABLE program (ha beépül a mindennapi pedagógiai munkába)
* alternatív vitarendezés (resztoratív technika) - ha beépül a mindennapi pedagógiai munkába
* iskolai konfliktuskezelési jó gyakorlatok
* digitális immunerősítő programok
* a 7 szokásra épülő Életrevaló program (Kiváló Nevelési Kultúráért Alapítvány pályázatai).
* Művészetek alkalmazása:
* a mindennapos közös éneklés támogatása,
* könyvtárak biblioterápiás foglalkozásai (itt a biblioterápia valójában nem terápiás, hanem prevenciós foglalkozásokat takar),
* művészeti foglalkozások ill. élmények – főleg, ha minden tanulót elérnek és beépülnek az iskola életébe,
* Az EFI-k segítő tevékenységei.

**TIE IV. egészségfejlesztési alaptevékenységét, az egészségismeretek készséggé váló átadását (más szóval az egészségműveltség fejlesztését) segíti:**

*Leggyakrabban ehhez az egészségfejlesztési alaptevékenységhez érkezik segítség, hiszen nagyon sokféle téma érdekes, szívhez jutó feldolgozása szükséges, ha gyermekeinket az életre jól fel akarjuk készíteni, miközben a pedagógusok önmaguk erre általában nincsenek felkészülve.*

* Az EFI-k segítő tevékenységei.
* Újraélesztés: a hetedikes tanulók részére az iskola környezetében dolgozó mentőtisztek (Országos Mentőszolgálat, OMSZ) tartanak olyan foglalkozásokat, melyek után a tanulók több embertársuk életét menthetik majd meg (ld. a SzívCity programot).
* Dohányzás-megelőző programok.
* Függőségek elsődleges megelőzését célzó programok (ezek akkor hatékonyak, ha a pedagógusok lelki egészséget segítő pedagógiai módszerekkel dolgoznak a mindennapokban, a tanóráikon).
* Bőrőrök (Semmelweis Egyetem Bőrgyógyászati Klinika).
* Tantudsz program (MTA pályázatán nyertes módszertani fejlesztés a kortársoktatásra alapozva).
* Budakörnyéki Önkormányzati Társulás Egészségprogramja (elsősorban az elhízás és a dohányzás prevenciójára összpontosít, de az egész TIE megvalósítását is segíteni kívánja).
* Magyarország átfogó egészségvédelmi szűrőprogramjának gyermek prevenciós programja az „Utazás az egészség birodalmába” címmel a TIE IV. egészségfejlesztési tevékenységének aktív segítője. A program formálja a gyermekek prevenciós gondolkodását, és bevezeti őket a megelőzés rejtelmeibe az általános iskolák első osztályától az egyetemi szintig bezárólag. Ennek keretében a Klebelsberg Központ szervezői segítségével fogadják az egyes helyszíneken a tanulókat (az elmúlt tanév során több mint 70.000 tanuló vett részt).
* EFOP-1.8.0-VEKOP-17-2017-00001 projekt népegészségügyi alprojekt AIII. feladata főleg az egészségismeretek készséggé váló átadását segítő számos tanári segédanyagot ill. tanulói eszközt készít és próbál ki az együttműködő, mintegy 160 iskolában. Az elkészült anyagok 2020-ban minden iskola részére elektronikusan elérhetők lesznek.
* Semmelweis Egyetem Balassagyarmat-programja: kortárssegítés az egészségműveltség javítására.
* A rendőrség biztonságról és balesetmegelőzésről szóló programjai.
* Pénzügyi tudatosságot fejlesztő programok (Pénz7): az egészségtudatos döntések meghozatalát segíti.
* Hazafias nevelés: a lelki egészség egyik alapja a saját közösséghez tartozás, így a hazához kötődés is.
* Fenntartható fejlődésre nevelés programjai (pl. Öko-iskolák): annak részét képezi az egyén és a társadalom egészségi állapota, a felelős életvitel is.
* Digitális Gyermekvédelmi Stratégia keretében médiatudatosság témakörében pedagógiai útmutatók, módszertani ajánlások, mintaprojekt leírások, resztoratív sérelemkezelés esetén javasolt eljárásrend, kortárs mentorprogram bevezetésének előkészítése történt meg.
* Digitális Immunerősítő Program: A program fő célja, hogy a fiatalok biztonságos, értékteremtő online környezetben nőhessenek fel, tudatosabbak legyenek és el tudják kerülni az ellenük irányuló kibertámadásokat.
* A szociális ágazat jogszabályban előírt hálózata, a szociális segítők dolgoznak az iskolák és óvodák nevelő munkáját segítve 2018. szeptember óta, főleg a lelki egészség fejlesztését szolgáló társas kapcsolati készségek javításával, de ezen kívül is számos egészséggel kapcsolatos programban tudnak részvételükkel segítséget nyújtani a pedagógusoknak.

1. TÁMOP-6.1.2.A-14/1 *Komplex intézményi mozgásprogramok és kapcsolódó egészségfejlesztési alprogramok megvalósítása az általános iskolákban, többcélú intézményekben valamint szabadidős közösségi mozgásprogramok és kapcsolódó egészségfejlesztési alprogramok megvalósítása az iskolán kívüli szereplők bevonásával* [↑](#footnote-ref-1)